Tarina alkaa
Vaipumass’ on vanha vuosi,
 jok’ ei enää koskaan palaa,
 mutta kuusen kynttilät ne
 vielä hohdettansa valaa.

 Vuodelle ne lähtevälle
 hyvästinsä näin nyt heittää
 kuljettaissa kohti vuotta,
 jonka vielä verhot peittää.

»Mitä tullessaan se tuonee?»
 tuumii hiljaa äiti, taatto,
 ajan käännettä kun taasen
 tietää uuden vuoden aatto.

 Silloin tuumailevat lapset:
»Nytpä tinaa valakaamme,
 ajan uuden tapaukset
 niistä ehkä nähdä saamme.»

 Taatto virkkaa: »Joskaan tina
 tuosta tietoa ei anna,
 tavan mukaan kiehumaan nyt
 voitte tuota kauhaan panna.»